|  |  |
| --- | --- |
| 28.01.2016. | Nr.1/24 |

**PIRMPIRKUMA TIESĪBU IZMANTOŠANA UZ**

**NEKUSTAMO ĪPAŠUMU PASTA IELĀ 27, JELGAVĀ**

(ziņo I.Škutāne)

2016.gada 19.janvārī Jelgavas pilsētas domes administrācijā saņemts Ieguldījumu pārvaldes akciju sabiedrības „CBL Asset Management”, reģ.Nr.40003577500, juridiskā adrese: Republikas laukums 2A, Rīga, LV-1010, 2016.gada 15.janvāra Nekustamā īpašuma pirkuma līgums Nr.2/2016, turpmāk – Līgums, par nekustamā īpašuma, kas atrodas Pasta ielā 27, Jelgavā, atsavināšanu.

Īpašums Pasta ielā 27, Jelgavā reģistrēts Jelgavas tiesas Zemesgrāmatu nodaļas nodalījumā Nr.835 uz Ieguldījumu pārvaldes akciju sabiedrības “Citadele Asset Management” (tagad - Ieguldījumu pārvaldes akciju sabiedrība “CBL Asset Management”) vārda. Nekustamais īpašums sastāv no zemesgabala ar kadastra apzīmējumu 0900 005 0034 ar kopējo platību 1092 m2, turpmāk – Īpašums. Īpašuma atsavināšanas cena Līgumā noteikta 7 264,50 *euro* (septiņi tūkstoši divi simti sešdesmit četri *euro* un 50 centi).

Izvērtējot Līguma nosacījumus un papildu informāciju konstatēts, ka saskaņā ar Jelgavas pilsētas teritorijas plānojumu 2009.-2021.gadam (apstiprināts ar Jelgavas pilsētas domes 2009.gada 29.septembra lēmumu Nr.14/2) Īpašuma plānotā (atļautā) izmantošana ir sabiedriskās un darījumu teritoriju apbūve. Īpašums atrodas pilsētas centra zonā un robežojas ar Jelgavas pilsētas pašvaldībai piederošiem zemes īpašumiem. Šobrīd teritorija tiek izmantota kā pilsētas nozīmes apstādījumi. Pieguļošo celiņu segums un infrastruktūra ir nolietojusies. Īpašums atrodas kvartālā starp Uzvaras ielu, Dobeles ielu, Pasta ielu un Krišjāņa Barona ielu. Tajā pašā kvartālā, Krišjāņa Barona ielā 6, Jelgavā, atrodas Jelgavas pilsētas Kultūras nams, kur saskaņā ar Jelgavas pilsētas attīstības programmas 2014.-2020. gadam Investīciju plānu ir paredzēta renovācija un paplašināšana.

Ņemot vērā iepriekš minēto atsavināmais Īpašums ir nepieciešams, lai Jelgavas pilsētas pašvaldība pildītu likuma „Par pašvaldībām” 15.panta pirmās daļas 2.punktā noteikto funkciju - gādāt par savas administratīvās teritorijas labiekārtošanu (skvēru un zaļo zonu ierīkošanu un uzturēšanu) un 15.panta pirmās daļas 5.punktā noteikto funkciju - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību.

Saskaņā ar likuma „Par pašvaldībām” 14.panta pirmās daļas 2.punktu, 15.panta pirmās daļas 2. un 5. punktu, 21.panta pirmās daļas 17.punktu, 78.panta pirmo daļu, Administratīvā procesa likuma 13.pantu un 66.panta pirmās daļas 4.punktu, Ministru kabineta 28.09.2010. noteikumu Nr.919 „Noteikumi par vietējo pašvaldību pirmpirkuma tiesību izmantošanas kārtību” 3.,6.,8.,9. punktiem,

**JELGAVAS PILSĒTAS DOME NOLEMJ:**

1. Izmantot pirmpirkuma tiesības un pirkt nekustamo īpašumu – zemesgabalu 1092 m2 platībā ar kadastra apzīmējumu 0900 005 0034 Pastaielā 27, Jelgavā, par pirkuma līgumā norādīto nekustamā īpašuma atsavināšanas cenu 7 264,50 *euro* (septiņi tūkstoši divi simti sešdesmit četri *euro* un 50 centi).
2. Pilnvarot Jelgavas pilsētas domes administrācijas Īpašumu konversijas pārvaldes vadītāju Sigitu Beļaku noslēgt pirkuma līgumu par 1.punktā norādīto nekustamo īpašumu un veikt darbības, kas saistītas ar nekustamā īpašuma ierakstīšanu zemesgrāmatā uz Jelgavas pilsētas pašvaldības vārda.

3. Jelgavas pilsētas pašvaldības iestādei „Pašvaldības iestāžu centralizētā grāmatvedība” samaksāt Ieguldījumu pārvaldes akciju sabiedrībai „CBL Asset Management” nekustamā īpašuma Pasta ielā 27, Jelgavā, atsavināšanas cenu 7 264,50 *euro* (septiņi tūkstoši divi simti sešdesmit četri *euro* un 50 centi) no pamatbudžeta programmas „Zemes politika – zemes reformas darbība, zemes īpašuma un lietošanas tiesību pārveidošana” līdzekļiem (klasifikācijas kods 04.901).

Šo administratīvo aktu viena mēneša laikā var pārsūdzēt Administratīvās rajona tiesas Jelgavas tiesu namā (Atmodas ielā 19, Jelgavā, LV-3007).

Domes priekšsēdētājs (paraksts) A.Rāviņš

NORAKSTS PAREIZS

Kancelejas vadītāja S.Ozoliņa

Jelgavā 2016.gada 28.janvārī